༣༠
རང་གཞན་ཆོས་ལ་བསྐུལ་བའི་མགུར།
ཅོ་ནི་གྲགས་པ་བཤད་སྒྲུབ། (༡༦༧༥་་་འདས་ལོ་མི་གསལ།)
༄༅༅། །ན་མོ་གུ་རུ། ཕྱོགས་རྣམས་ན་རྒྱལ་དང་དེ་སྲས། །མང་མཆིས་ཀྱང་དེང་དུས་བདག་ལ། །དམ་
ཆོས་ཀྱི་བཀའ་དྲིན་ཆེ་ལྡན། །བཤེས་གཉེན་ཀུན་སྤྱི་བོར་བཞུགས་གསོལ། །སྙིགས་དུས་སུ་གངས་ཅན་
མགོན་པོ། །ཐམས་ཅད་མཁྱེན་བློ་བཟང་རྒྱ་མཚོ། །རིས་མེད་ཀྱི་བསྟན་པའི་མངའ་བདག །ཞབས་པད་ཟུང་
སྤྱི་བོར་བསྟེན་ནོ། །དུས་གསུམ་གྱིས་སངས་རྒྱས་གཅིག་བསྡུས། །རྒྱལ་ཀུན་གྱི་གདུང་འཚོབ་བླ་མ། །པཎ་
ཆེན་མཆོག་བློ་བཟང་ཆོས་རྒྱན། །སྤྱི་གཙུག་ཏུ་རྟག་པར་བཞུགས་ཤིག།
མགོན་ཁྱོད་ཀྱི་རྨད་བྱུང་ལེགས་བཤད། །ཕྱོགས་ཀུན་ཏུ་ཁྱབ་ཅིང་གཞན་ལ། །ཕན་ཐོགས་པའི་
འཕྲིན་ལས་འདིས་ནི། །རྗེ་རྒྱལ་བའི་མཛད་པ་ཀུན་བསྒྲུབས། །ལར་ཐུབ་པའི་གསུང་རབ་ཀུན་དང་། །ཕ་
བློ་བཟང་རྒྱལ་བ་གཉིས་པའི། །མདོ་སྔགས་ཀྱི་བསྟན་པ་མ་ལུས། །མགོན་ཁྱོད་ཀྱིས་ངེས་པར་བཟུང་
ལགས། །གསུང་རབ་ཀྱི་གཞུང་ལུགས་མཁའ་ལ། །ཁྱོད་ཉིད་ཀྱི་མཁྱེན་པའི་ཉི་མ། །ཐོགས་མེད་དུ་བགྲོད་
པ་མཐོང་ཚེ། །འགྱུར་མེད་ཀྱི་དད་པ་ཆེ་ཐོབ། །མཁས་རློམ་གྱི་ཟླ་བའི་མ་ལང༌། །ཆོས་རྣམས་ཀུན་གཟིགས་
པའི་མཁས་པ། །ངེས་དོན་གྱི་པཎ་ཆེན་ཁྱོད་ཉིད། །གཞན་དག་ནི་དེ་ཡི་གཟུགས་བརྙན། །རྗེ་ཁྱོད་ཀྱི་མཁྱེན་
པ་ཉི་མས། །མདོ་སྔགས་ཀྱི་བསྟན་པའི་པད་ཚལ། །རྒྱས་པ་དང་ལྷན་ཅིག་གདུལ་བྱའི། །དགེ་ལེགས་ཀྱི་ཆུ་
སྐྱེས་བཞད་མཛད། །ཕ་བློ་བཟང་རྒྱལ་བ་གཤེགས་ཤུལ། །མགོན་ཉིད་དང་མཚུངས་པའི་བསྟན་འཛིན།།
གཞན་བྱུང་བ་སྔོན་ཆད་མ་མཐོང༌། །ད་འབྱུང་ངམ་མི་འབྱུང་ཐེ་ཚོམ། །དོན་དེ་སླད་ཁྱོད་ཉིད་འགྲོ་བའི།།
མགོན་སྐྱབས་དང་དཔུང་གཉེན་དམ་པར། །ཡིད་ཆེས་ཀྱི་ངེས་པ་ཐོབ་པས། །ཐུགས་བརྩེ་བའི་དབྱིངས་ནས་
དགོངས་ཤིག།
རྗེ་ཁྱོད་ཀྱི་གསུང་ལས་འདི་ལྟར་འབྱུང༌། །དབྱིངས་རིག་པ་དབྱེར་མེད་ལྷ་ཡི་ལམ། །ཞིང་ཀུན་
ཁྱབ་མི་འཕྲུལ་ཟློས་གར་མཁན། །ཕ་བདེན་མེད་རྨི་ལམ་ལྟ་བུ་ལ། །བུ་སྒྱུ་མའི་སྐྱེས་བུས་སྙིང་ནས་འདུད།།
ཆོས་ཅན་ལ་བལྟས་པས་སྒྱུ་མ་ཙམ། །ཆོས་ཉིད་ལ་བལྟས་པས་ཅང་མ་མཐོང༌། །སྒྱུ་མ་དང་སྣང་སྟོང་ཟུང་
འབྲེལ་ལ། །ཟུང་འཇུག་འདི་བླ་མའི་དྲིན་གྱིས་རྙེད། །ཨ་ལ་ལ་ཡོད་མེད་མཐའ་དང་བྲལ། །མཐའ་བྲལ་གྱི་
དབྱིངས་སུ་མཉམ་པར་ཤོག །ཆོས་ཉིད་ལ་བལྟས་པས་ཆོས་ཅན་བཀྲ །ཆོས་ལ་བལྟས་པས་སྟོང་པར་བྲོས།།

244
ཞལ་གདམས་དང་མགུར་གླུ་གཅེས་བཏུས།
སྣང་སྟོང་གཉིས་རེས་འཇོག་མི་བྱེད་པའི། །ཟུང་འཇུག་འདི་བླ་མའི་དྲིན་གྱིས་རྙེད། །དོན་དམ་གྱིས་རྒྱུ་འབྲས་
བསླུ་མེད་བསྟན། །ཀུན་རྫོབ་ཀྱང་དོན་དམ་རང་ཞལ་ཕྱེ། །བདེན་གཉིས་ཀྱི་རང་བཞིན་དབྱེར་མེད་པའི།།
ཟུང་འཇུག་འདི་བླ་མའི་དྲིན་གྱིས་རྙེད། །དོན་དམ་གྱི་དབྱིངས་ལ་དཔྱད་པའི་ཚེ། །རྟེན་འབྲེལ་གྱི་མིང་ཡང་
མེད་པ་དང༌། །སྟོང་པ་དང་རྟེན་འབྲེལ་ཟུང་འཇུག་འདི། །འགལ་མེད་དུ་བླ་མའི་དྲིན་གྱིས་ཤེས། །འཁོར་
འདས་ཀྱི་ཆོས་རྣམས་མ་ལུས་པ། །བདེན་མེད་དུ་ཤེས་པས་བདེན་པ་གོ །བདེན་བརྫུན་གྱི་རང་བཞིན་
དབྱེར་མེད་པའི། །ཟུང་འཇུག་འདི་བླ་མའི་དྲིན་གྱིས་རྙེད། །མིང་རྐྱང་གི་ཆོས་རྣམས་བདེན་པས་སྟོང༌།།
བདེན་སྟོང་དུ་རྒྱུ་འབྲས་རོལ་པར་ཤར། །སྟོང་པ་དང་རྒྱུ་འབྲས་དབྱེར་མེད་ལམ། །ཨེ་མ་ཧོ་བླ་མའི་དྲིན་
གྱིས་རྙེད།།
ཞེས་འབྱུང་སྟེ་ཚུལ་དེར་བདག་ཅག་ཀྱང༌། །འཇུག་སྤྲོ་ཞིང་ཡི་རང་གཞན་ཡང་ནི། །བློ་མ་རིག་སྒྱུ་
མའི་འཁྲུལ་འཁོར་འདིའི། །ཡུལ་གདོད་ནས་སྐྱེ་བ་མེད་མཐོང་བས། །ཕྱི་གཟུང་འཛིན་སྤྲོས་པ་དབྱིངས་སུ་
ཐིམ། །དཔེ་ཆབ་རོམ་རྒྱ་མཚོའི་ཀློང་དུ་བཞིན། །ཆོས་ཀུན་གྱི་གནས་ལུགས་གདོད་མའི་གཤིས། །དོན་
དབྱེར་མེད་སྤྲོས་པ་ཀུན་བྲལ་བ། །དཔེས་མཚོན་དུ་མེད་པའི་རང་བཞིན་གྱི། །དབྱིངས་འདི་འདྲའི་རང་ཞལ་
བལྟས་པའི་ཚེ། །རྗེ་སངས་རྒྱས་ཆོས་དང་དགེ་འདུན་གྱི། །མཚན་ཙམ་ཡང་དམིགས་སུ་མ་མཆིས་ན།།
སེམས་མ་རིག་དྲི་མས་སྦགས་མཐོང་བའི། །གནས་འཁོར་བའི་སྡུག་བསྔལ་ག་ལ་ཡོད། །ཡུལ་འོད་གསལ་
ངང་དུ་རིག་པ་ཞུགས། །ཆོས་ཀུན་གྱི་ངོ་བོ་རྗེན་པར་མཐོང༌། །སླར་བལྟས་ཀྱང་མཐོང་བའི་ཡུལ་ལས་འདས།།
དཔེ་འགག་མེད་ནམ་མཁའི་ཕ་མཐའ་འཚོལ། །ཁྱེད་འཁོར་བས་སྐྲག་པའི་འགྲོ་ཀུན་ཀྱང༌། །གཞི་བདེན་
སྟོང་ཡངས་པའི་གཟིགས་མོ་མཛོད། །འདི་མཐོང་ན་སྣང་སྲིད་སྐྱེ་བོ་ཀུན། །དགྲ་གཙོ་བོར་གྱུར་ཀྱང་
འཇིགས་མི་དགོས། །ལས་དགེ་སྡིག་འབྲས་བུ་མ་དམིགས་ཤིང༌། །ལམ་སྤང་གཉེན་དགག་སྒྲུབ་དང་ཡང་
བྲལ། །ཡང་འབད་པས་བསྒྲུབས་པའི་འབྲས་བུས་དབེན། །དབྱིངས་འདི་འདྲ་རྒྱལ་བའི་དགོངས་པ་སྙམ།།
ཡང་འཁོར་འདས་ཆོས་ལ་ཕར་བལྟས་པས། །རྐྱེན་འདི་པ་ཙམ་གྱི་རྒྱུ་དང་འབྲས། །ཆེས་ཕྲ་ཞིང་བསླུ་བ་
མེད་པར་མཐོང་། །དཔེ་འཆི་མེད་ལམ་ནས་འཇའ་ཚོན་བཞིན། །དབྱིངས་སྤྲོས་བྲལ་གདོད་ནས་དག་པ་
དང༌། །ལས་རྒྱུ་འབྲས་བསླུ་བ་མེད་པ་ཡི། །ཡུལ་སྣང་སྟོང་རེས་འཇོག་མ་ཡིན་པའི། །དོན་ཟུང་འཇུག་མཐའ་
བྲལ་དབུ་མའི་ལམ། །ལམ་འདི་འདྲ་རྙེད་པ་བླ་མའི་དྲིན། །དྲིན་ཆེའོ་རྒྱལ་བ་གཉིས་པའི་རྗེ། །མ་དྲིན་ཅན་
འགྲོ་བ་རྣམས་ཀྱིས་ཀྱང་། །དོན་འདི་འདྲ་རྟོགས་པར་བྱིན་གྱིས་རློབས། །ཞེས་གསུངས་ཏེ་འཕགས་པ་ཀླུ་
སྒྲུབ་ལུགས། །ཇི་བཞིན་དུ་གཟིགས་པའི་ཉམས་མགུར་ཏེ། །ཟབ་དོན་ལ་སྦྱངས་པའི་མཁས་མཆིས་ན། །དོན་

མགུར་གླུའི་སྐབས།
245
དེ་ལྟར་ཤེས་ལ་འབད་པར་མཛོད། །ཚུལ་དེ་སྐད་སྨྲས་འདི་མཁས་གཞན་གྱིས། །གཟིགས་གྱུར་ན་ཐུགས་
ཀྱིས་མི་ཁྲེལ་ཞིང་། །འདིར་འབད་པའི་དགེ་ཀུན་གཞན་དག་ལ། །ཕན་འགྱུར་དང་སངས་རྒྱས་ཐོབ་ཕྱིར་
བསྔོ།།
ཞེས་པ་འདི་ནི། མདོ་སྔགས་ཀྱི་གཞུང་ལུགས་རབ་འབྱམས་དང་། སྙན་ངག་གི་ཚུལ་ལ་མཁྱེན་པ་རྒྱས་པའི་མོ་ནེ་ནང་ཁྲི་ཟུར་
སངས་རྒྱས་དཔལ་བཟང་ཉིད་ཀྱིས་རི་ཁྲོད་ནས།
ཁྱོད་ཀྱི་སྟོན་པ་དང་རྗེ་རིན་པོ་ཆེ་སོགས་དང་སྦྱར་བའི་མགུར་ཞིག་རྩོམ་པར་མཛོད་ཅེས་
བསྐུལ་བའི་ཚེ། དེ་ལྟ་བུའི་མགུར་ངེད་ལ་བབ་འབྲེལ་མི་སྣང་ཞེས་བྱས་ཀྱང་སླར་བསྐུལ་བྱུང་བའི་ངོ་བོར་དེ་ལྟ་བུ་ཡིན་ཁུལ་དུ་ཤཱཀྱའི་བཙུན་
པ་ཁྲི་ཟུར་བཤད་སྒྲུབ་མིང་ཅན་གྱིས་ཅོ་ནེའི་དགོན་ཉིད་ནས་རང་བློར་གང་ཐོན་དུ་སྦྱར་བའི་ཡི་གེ་པ་ནི་ཏཱ་ཡི་ལ་ལུང་བློ་བཟང་དོན་གྲུབ་བོ།།
མངྒ་ལཾ།། །།

246
ཞལ་གདམས་དང་མགུར་གླུ་གཅེས་བཏུས།